Kjempen Igor (239 cm): Det er ingenting enkelt i hverdagen min
Tirsdag denne uken ble det klart at Ukraina var en av de ti semifinalistene som går videre til den store finalen på lørdag i Malmö Arena. Låten «Gravity» har lenge vært en favoritt hos bookmakerne, men det er ikke bare musikken som har fått stor oppmerksomhet. For å skille seg ut fra de andre bidragene, har hjemlandet til 30 år gamle Igor Vovkovnskiy hentet han hjem fra USA for å delta i opptreden. Det som er spesielt med Igor er at han er 2,39 meter høy. - Jeg spiller hennes indre styrke, og hun bruker meg til å overkomme hindrene som er i livet for å nå hennes mål og drømmer, sier Vovkovnskiy til VG.Å være så høy som Igor er ikke bare enkelt, og i hverdagen støter han på mange ulike problemer. - Alt som vanlige folk gjør er ti ganger vanskeligere for meg: gå steder, gå inn i bygninger, alle dørene og takene er for korte, møblene er for små og bilene er ikke komfortable eller så kommer jeg ikke inn i dem i det hele tatt. Det er ingenting som er enkelt i hverdagen min. - Hjemmet mitt er det eneste stedet hvor jeg føler meg komfortabel. Vi har et hus som er spesialbygd for høyden min, så der trenger jeg ikke å bøye meg noe sted. Så hjemme er nok det eneste stedet hvor jeg føler meg som en normal person. Igor bor for tiden i USA hvor han tidligere fikk behandling for sin kraftige vekst. Grunnen til hans imponerende høyde var en svulst i hjernen som fikk kroppen til å produsere for mye veksthormoner. Det gjorde at han var 1,80 meter da han var syv år. - Hvordan er det å være her i Sverige å få så mye oppmerksomhet? - Det har vært veldig travle dager. Vi har fått vært på litt sightseeing rundt i byen, men uansett hvor jeg drar så er jeg automatisk omringet av folk. Så det er vanskelig å være turist når du er fokuset til alle andre, sier Igor. - Hvordan går det når du skal møte damer da? - Jeg drømmer om å finne en dame som er like høy som meg, men det er ikke enkelt. Jeg har datet en del kvinner, men de har vært for lave. Jeg vil helst at de skal være over 1.80 meter.Allerede før Igor kom til Malmö hadde han hørt alle de 39 bidragene som er i årets konkurranse. Av bidragene har han hørt ekstra mye på Danmark, men liker også låten til norske Margaret Berger. - Det er en vakker sang. Jeg vet ikke hvordan jeg skal beskrive den siden jeg ikke er en musikalsk person, men den er nydelig. Igor håper at oppmerksomheten rundt han kan hjelpe han å nå sin drøm om å bli en skuespiller. - Jeg ønsker å flytte til Los Angeles i løpet av de neste månedene. Der vil jeg gå på audition for TV-serier, filmer og reklame. I tillegg til å ta skuespillertimer.
For å bli en stor snakkis bestemte Ukraina seg for å satse stort - og det gjorde de med å ha Igor Vovkovinskiy (30) som er 2,39 meter høy på scenen.